Poštovani roditelji,

CRVENI NOSOVI klaunovidoktori od srca i crvenog nosa zahvaljuju vašoj djeci na sudjelovanju u projektu **„Djeca u školama za djecu u bolnicama“ kojeg provodimo već drugu godinu za redom.** Zahvaljujemo im na vremenu, emocijama i kreativnoj energiji koju su uložili kako bi pomogli donijeti osmijeh djeci u bolnicama. Hvala vam i za vašu suglasnost kako bismo crteže mogli koristiti u promotivnim aktivnostima udruge.

Djeca su naša budućnost i duboko smo uvjereni da **je razvoj empatije u dječjoj dobi temelj budućnosti koja treba biti ispunjena međusobnim razumijevanjem i podrškom**. Veseli nas vidjeti koliko školaraca se odazvalo pozivu da pomognu i donesu osmijeh djeci u bolnicama. Crteže vaše djece podijelit ćemo na našoj web stranici [www.crveninosovi.hr](http://www.crveninosovi.hr), Facebook stranici “Djeca u školama za djecu u bolnicama” te neke od njih izložiti na dječjim odjelima koje posjećujemo.

**Ovom prilikom pozivamo i vas, dragi roditelji, da podržite širenje crvenonosne misije kako bi svako dijete dobilo priliku za osmijeh kad mu je najpotrebniji:** [**https://doniraj.crveninosovi.hr/**](https://doniraj.crveninosovi.hr/)**.**

Klaunovidoktori redovita su podrška na **124 dječjih odjela** **diljem Hrvatske** gdje ispunjavaju bolničke hodnike i sobe igrom i smijehom, te omogućuju djeci da budu djeca, čak i u bolnici. Vjerujemo da ništa, pa tako ni bolest, ne smije biti jača od djetinjstva. **Već 14 godina širimo našu misiju kako bismo kreirali zdravije društvo i sretniju budućnost za sve.**

Boravak u bolnici nije lak ni za koga, a najmanje za djecu. Djeci i njihovim roditeljima, ali i medicinskom osoblju, pružamo predah od teških trenutaka i donosimo osmijeh onda kad mu se najmanje nadaju u trenutcima kad je najpotrebniji.

**Pokažimo djeci što možemo ujedinjeni, jer zajedništvo je naša najveća snaga!**

HVALA Vam na podršci,

**Vaši CRVENI NOSOVI klaunovidoktori**